รัฐบาลไทย-ข่าวทำเนียบรัฐบาล-รมช.มนัญญา ลงพื้นที่ติดตามสถานการณ์น้ำในพื้นที่จังหวัดอุทัยธานี
วันเสาร์ที่ 24 ตุลาคม 2563
รมช.มนัญญา ลงพื้นที่ติดตามสถานการณ์น้ําในพื้นที่จังหวัดอุทัยธานี
รมช.มนัญญา ลงพื้นที่ติดตามสถานการณ์น้ําในพื้นที่จังหวัดอุทัยธานี และแนวทางการให้ความช่วยเหลือเกษตรกร และประชาชนผู้ได้รับผลกระทบจากน้ําท่วมอย่างใกล้ชิด
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังติดตามสถานการณ์น้ําในพื้นที่จังหวัดอุทัยธานีว่า ผู้อํานวยการสํานักงานชลประทานที่ 12 ได้กล่าวรายงานสถานการณ์น้ําในพื้นที่ และแนวทางการให้ความช่วยเหลือเกษตรกร และประชาชนผู้ได้รับความเดือดร้อนจากอุทกภัยในช่วงพายุโนอึล ตั้งแต่วันที่ 18 กันยายน 2563 เป็นต้นมา และจากอิทธิพลร่องมรสุมกําลังแรงพาดผ่านภาคกลางตอนล่าง ทําให้มีฝนตกในพื้นที่จังหวัดอุทัยธานี และพื้นที่ใกล้เคียงอย่างต่อเนื่อง ส่งผลให้อ่างเก็บน้ําขนาดใหญ่และขนาดกลางของกรมชลประทานในเขตจังหวัดอุทัยธานีมีปริมาณน้ําไหลลงอ่างเพิ่มมากขึ้น โดยอ่างเก็บน้ําหลักของจังหวัดอุทัยธานี ได้แก่ อ่างเก็บน้ําทับเสลา มีปริมาณน้ําไหลลงอ่างสะสมรวม 86.01 ล้าน ลบ.ม. ปริมาณน้ําในอ่าง ณ ปัจจุบัน 116.04 ล้าน ลบ.ม. คิดเป็นร้อยละ 72.52 (ของความจุ 160 ล้าน ลบ.ม.) จากเดิมก่อนพายุเข้ามีน้ําในอ่างเก็บน้ําเพียง 35.12 ล้าน ลบ.ม. คิดเป็นร้อยละ 21.95 และ อ่างเก็บน้ําห้วยขุนแก้ว มีปริมาณน้ําไหลลงอ่างสะสมรวม 38.40 ล้าน ลบ.ม. ปริมาณน้ําในอ่าง ณ ปัจจุบัน 38.91 ล้าน ลบ.ม. คิดเป็นร้อยละ 74.83 (ของความจุ 52 ล้าน ลบ.ม.) จากเดิมก่อนพายุเข้ามีน้ําในอ่างเก็บน้ําเพียง 6.62 ล้าน ลบ.ม. คิดเป็นร้อยละ 12.73
และจากอิทธิพลร่องมรสุมกําลังแรงพาดผ่านภาคกลางตอนล่าง ช่วงวันที่ 14-16 ตุลาคม 2563 ทําให้เกิดฝนตกหนักในเขตทางตอนบนของลุ่มน้ําสะแกกรังและในเขตจังหวัดอุทัยธานี วัดปริมาณน้ําฝนสูงสุดในเขตอําเภอเมืองอุทัยธานี เมื่อวันที่ 15 ตุลาคม 2563 จํานวน 123.5 มิลลิเมตร และในเขตอําเภอแม่เปิน จังหวัดนครสวรรค์ จํานวน 100 มิลลิเมตร ส่งผลกระทบทําให้มีปริมาณน้ําทางตอนบนของลุ่มน้ําสะแกกรังในลําห้วยคลองโพและลําห้วยสาขาเพิ่มมากขึ้น จนทําให้เกิดน้ําไหลล้นตลิ่งเข้าท่วมบ้านเรือนราษฎรในพื้นที่อําเภอสว่างอารมณ์ จังหวัดอุทัยธานี ตั้งแต่วันที่ 15-20 ตุลาคม 2563 จํานวน 5 ตําบล 26 หมู่บ้าน ได้แก่ ตําบลสว่างอารมณ์ ตําบลบ่อยาง ตําบลไผ่เขียว ตําบลหนองหลวง และตําบลพลวงสองนาง บ้านเรือนได้รับผลกระทบ 162 หลังคาเรือน พื้นที่การเกษตรได้รับผลกระทบ 21,084 ไร่ ซึ่งขณะนี้สถานการณ์ได้คลี่คลายแล้ว
รมช.มนัญญา กล่าวว่า ที่ผ่านมา กระทรวงเกษตรและสหกรณ์ได้มีมาตรการเพื่อช่วยเหลือเกษตรกรและประชาชนที่ได้รับความเดือดร้อนอย่างทันท่วงที โดยจังหวัดอุทัยธานีได้สั่งการให้ทุกอําเภอแจ้งประสานองค์การปกครองส่วนท้องถิ่นในพื้นที่ประสบภัยทุกแห่ง และได้แจ้งให้กํานัน ผู้ใหญ่บ้าน เฝ้าระวังสถานการณ์น้ําอย่างใกล้ชิด เร่งดําเนินการสํารวจความเสียหายและให้ความช่วยเหลือเบื้องต้น หากงบประมาณไม่เพียงพอให้แจ้งอําเภอเพื่อประกาศเขตให้ความช่วยเหลือผู้ประสบภัยพิบัติกรณีฉุกเฉินตามระเบียบ ซึ่งโครงการชลประทานอุทัยธานีได้ดําเนินการให้ความช่วยเหลือในพื้นที่ได้รับผลกระทบ โดยได้เร่งระบายน้ําจากเขื่อนวังร่มเกล้าสู่พื้นที่ด้านท้ายเขื่อนลงแม่น้ําสะแกกรัง เพื่อให้มวลน้ําจํานวนมากจากตอนบนของลําห้วยคลองโพและลําห้วยสาขาไหลลงสู่เขื่อนวังร่มเกล้าได้สะดวก ลดผลกระทบจากน้ําท่วมในพื้นที่บ้านเรือนราษฎรและพื้นที่การเกษตร ซึ่งปริมาณน้ําที่ระบายท้ายเขื่อนวังร่มเกล้า โครงการชลประทานอุทัยธานีได้ควบคุมการระบายน้ําเพื่อไม่ให้เกิดผลกระทบด้านท้ายน้ําในลุ่มน้ําสะแกกรัง เขตอําเภอเมืองอุทัยธานี
นอกจากนี้ รัฐมนตรีช่วยว่าการกระทรวงเกษตรและสหกรณ์ ยังได้พบปะเกษตรกรพี่น้องประชาชน รับฟังปัญหาและให้กําลังใจแก่เกษตรกรและประชาชนผู้ประสบอุทกภัย พร้อมฟังรายงานสถานการณ์เขื่อนวังร่มเกล้า และติดตามสถานการณ์น้ําแม่น้ําสะแกกรังอย่างใกล้ชิด พร้อมทั้งแจกหญ้าหมัก 20 ถัง หญ้าแพงโกล่า 120 ฟ่อน และเกลือแร่ 30 ก้อน สําหรับโคกระบือแก่เกษตรกรอีกด้วย
ทั้งนี้ กระทรวงเกษตรและสหกรณ์โดยกรมชลประทาน มีแผนการแก้ไขปัญหาอุทกภัยเพื่อช่วยเหลือพื้นที่ในเขตอําเภอสว่างอารมณ์ จังหวัดอุทัยธานี ปีงบประมาณ 2566-2568 ดังนี้ โครงการคันกั้นน้ําคลองโพในเขตจังหวัดอุทัยธานี งบประมาณ 150 ล้านบาท โครงการคันกั้นน้ําคลองลําปาง งบประมาณ 80 ล้านบาท และโครงการคันกั้นน้ําคลองข่อยเป้า งบประมาณ 120 ล้านบาท